## Odluka Ustavnog suda Republike Hrvatske broj U-III-1341/1997 od 22. travnja 1998.

### NN 66/1998 (6.5.1998.), Odluka Ustavnog suda Republike Hrvatske broj U-III-1341/1997 od 22. travnja 1998.

# **USTAVNI SUD REPUBLIKE HRVATSKE**

Ustavni sud Republike Hrvatske, u sastavu Jadranko Crnić predsjednik
Suda, te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, Ivan Marijan
Severinac i Mladen Žuvela, odlučujući u povodu ustavne tužbe K. D. iz R.,
na sjednici održanoj dana 22. travnja 1998. godine, donio je

## **ODLUKU**

I. Ustavna tužba se odbija.

II. Ova odluka objavit će se u "Narodnim novinama".

Obrazloženje

Ustavna tužba podnesena je u svezi s rješenjem Upravnog suda Republike
Hrvatske, broj: Us-4971/1997-2 od 3. srpnja 1997. godine, kojim je odbačena
tužba tužiteljice K. D. iz R., izjavljena protiv akta Ministarstva obrane,
Stambene komisije, klasa: 371-07/95-04/04267, ur. broj: 512-09-12-97-02
od 28. travnja 1997. godine.

Označenim aktom Ministarstva obrane, podnositeljica je izvještena da
se ne može udovoljiti njezinom zahtjevu za promjenu iznosa cijene ugovora
o kupoprodaji stana temeljem odluke Ustavnog suda Republike Hrvatske, broj:
U-I-697/95 ("Narodne novine", broj 11/97), jer je ugovor zaključen prije
objavljivanja te odluke, a izračun cijene stana utemeljen na tada važećim
odredbama Zakona o prodaji stanova na kojima postoji stanarsko pravo ("Narodne
novine", broj 43/92 - pročišćeni tekst, 69/92, 25/93, 48/93, 2/94, 44/94,
58/95 i 11/96).

Upravni sud Republike Hrvatske osporenim je rješenjem odbacio tužbu
jer je zauzeo stajalište da akt Stambene komisije Ministarstva obrane nije
upravni akt u smislu odredbe članka 6. Zakona o upravnim sporovima ("Narodne
novine", broj 53/91, 9/92 i 77/92), budući da izmjena kupoprodajnog ugovora
ne može biti predmet rješavanja u upravnom postupku.

Podnositeljica smatra da su osporenim rješenjem Upravnog suda Republike
Hrvatske i aktom Ministarstva obrane povrijeđeni načelo vladavine prava
iz članka 3. Ustava Republike Hrvatske, kao i ustavna prava iz članaka
18. i 19. Ustava.

Ustavna tužba nije osnovana.

Člankom 18. Ustava zajamčeno je pravo na žalbu protiv pojedinačnih pravnih
akata donesenih u postupku prvog stupnja pred sudom ili drugim ovlaštenim
tijelom. Ovo ustavno pravo može biti iznimno isključeno u slučajevima ako
je osigurana druga pravna zaštita.

Odredbom članka 19. Ustava zajamčena je sudska kontrola pojedinačnih
akata upravnih vlasti i tijela koja imaju javne ovlasti.

Razmatranjem razloga ustavne tužbe i spisa predmeta, Sud je utvrdio
da osporenim aktima nisu povrijeđene navedene ustavne vrednote i prava.

U konkretnom slučaju cijena iz ugovora o kupoprodaji stana, odnosno
način utvrđivanja cijene stana, bio je propisan odredbama Zakona o prodaji
stanova na kojima postoji stanarsko pravo. Odlukom ovog Suda broj: U-I-697/95
("Narodne novine", broj 11/97) ukinute su neke od odredaba Zakona o izmjenama
i dopunama Zakona o prodaji stanova na kojima postoji stanarsko pravo ("Narodne
novine", broj 58/95), između ostalih i odredbe članaka 4. i 9. toga Zakona
koje su propisivale način izračuna cijene stana.

U ovosudskom rješenju broj: U-VIII-1057/97 ("Narodne novine", broj 2/98)
izraženo je pravno stajalište da je ugovor o kupoprodaji stana zaključen
temeljem odredaba Zakona o prodaji stanova na kojima postoji stanarsko
pravo, ugovor građanskog prava, na koji se trebaju primjenjivati odredbe
Zakona o obveznim odnosima ("Narodne novine", broj 53/91, 73/91, 111/93,
3/94, 107/95, 7/96 i 91/96).

Prema odredbi članka 463. tog Zakona, kada je ugovorena veća cijena
od propisane, kupac duguje samo iznos propisane cijene, a ukoliko je isplatio
ugovorenu cijenu, ima pravo zahtjevati da mu se razlika vrati.

Iz izloženog slijedi da se u predmetnom slučaju radi o građanskopravnom
sporu između podnositeljice kao kupca stana i prodavatelja stana.

Stoga je Sud utvrdio da je osporeno rješenje utemeljeno na zakonu, posebice
na odredbi članka 6. Zakona o upravnim sporovima, iz čijeg sadržaja jasno
proizlazi da osporavani akt nije upravni akt, dakle akt kojim državno tijelo
u obavljanju javnih ovlasti rješava o nekom pravu ili obvezi pojedinca
ili organizacije u kakvoj upravnoj stvari.

Budući da u konkretnom slučaju nisu povrijeđene ustavne vrednote i ustavna
prava podnositeljice, na temelju odredaba članaka 59. i 61. Poslovnika
Ustavnog suda Republike Hrvatske ("Narodne novine", broj 29/94), ustavna
tužba je odbijena.

Odluka o objavi temelji se na odredbi članka 20. stavak 1. Ustavnog
zakona o Ustavnom sudu Republike Hrvatske ("Narodne novine", broj 13/91).

Broj: U-III-1341/1997
Zagreb, 22. travnja 1998.

USTAVNI SUD REPUBLIKE HRVATSKE

Predsjednik **Jadranko Crnić,** v. r.

Odluka, NN 66/1998-803